Na osnovu člana 10. stav 1. alineja 1. i 7. i člana 69. Statuta Općine Stari Grad Sarajevo - Prečišćeni tekst ("Službene novine Kantona Sarajevo", broj: 20/13), člana 14. i 15. Zakona o principima lokalne samouprave u Federaciji Bosne i Hercegovine ("Službene novine Federacije Bosne i Hercegovine", broj: 49/06 i 51/09) i člana 26. Zakona o poljoprivredi ("Službene novine Federacije BiH", broj 88/07, 4/10, 27/12, 7/13 i 82/21), Općinski načelnik Općine Stari Grad Sarajevo, na prijedlog Službe za privredu, donosi

# PRAVILNIK

**o utvrđivanju uslova i postupka za ostvarivanje prava učešća građana u**

**dodjeli plastenika sa dodatnom opremom i rasadnim materijalom za plastenik na području Općine Stari Grad Sarajevo**

**I. OSNOVNE ODREDBE**

**Član 1.**

Ovim Pravilnikom utvrđuju se uslovi i postupak za ostvarivanje prava učešća građana sa područja Općine Stari Grad Sarajevo u projektu "Proizvodnja u plastenicima" (u daljem tekstu Projekat). Projekat podrazumijeva dodjelu plastenika sa dodatnom opremom i rasadnim materijalom za plastenik na području Općine Stari Grad Sarajevo.

**II. USLOVI ZA OSTVARIVANJE PRAVA NA UČEŠĆE U PROJEKTU**

**Član 2.**

(1) Pravo na učešće u Projektu imaju svi zainteresovani građani - fizička lica koja ispunjavaju uslove propisane ovim Pravilnikom, čije je mjesto prebivališta i zemljište na području Općine Stari Grad Sarajevo.

(2) Izuzetno, pravo na učešće u Projektu mogu ostvariti i lica čije zemljište nije na području Općine Stari Grad Sarajevo, pod uslovom da imaju prebivalište na području Općine te da se radi o licima nižeg porodičnog standarda.

**Član 3.**

(1) Uslov za ostvarivanje prava učešća je da kandidati kao podnosioci zahtjeva moraju biti zakonski korisnici (vlasnik, posjednik, nosilac prava korištenja i dr.) minimum 50 m2 poljoprivrednog zemljišta pogodnog za plasteničku proizvodnju, za plastenike površine manje od 50 m2 te minimum 100 m2 ili 200 m2 poljoprivrednog zemljišta pogodnog za plasteničku proizvodnjuza plastenike površine 50 m2 i veće.

(2) Pogodnost zemljišta za plasteničku proizvodnju, utvrđuje Komisija za dodjelu plastenika sa dodatnom opremom i rasadnim materijalom za plastenik (u daljem tekstu Komisija) na licu mjesta.

(3) Ukoliko su kandidati zakonski korisnici poljoprivrednog zemljišta pogodnog za plasteničku proizvodnju po osnovu zaključenog ugovora o zakupu istog ili nekog drugog pravnog osnova privremenog karaktera, vrijeme trajanja pravnog osnova za korištenje navedenog zemljišta ne smije biti kraće od 5 (pet) godina, računajući od dana objave Javnog poziva za dodjelu plastenika.

**III. POSTUPAK DODJELE PLASTENIKA SA DODATNOM OPREMOM I RASADNIM MATERIJALOM**

**Član 4.**

(1) Dodjela plastenika sa dodatnom opremom i rasadnim materijalom vrši se putem Javnog poziva.

(2) Javni poziv za dodjelu plastenika se objavljuje na web stranici i oglasnoj ploči Općine Stari Grad Sarajevo, kao i na oglasnim pločama mjesnih zajednica, a obavještenje o raspisivanju Javnog poziva će se objaviti u dnevnim novinama.

(3) Sekretari mjesnih zajednica su obavezni da odmah po objavljivanju Javnog poziva, o istom obavijeste što veći broj građana sa područja mjesne zajednice za koju su nadležni, jer se radi o poslovima koji su od interesa za život i rad građana u toj mjesnoj zajednici.

(4) Javni poziv sadrži: uslove koje kandidat mora ispunjavati, kriterije i način bodovanja, rok i potrebnu dokumentaciju za podnošenje prijava te druge podatke potrebne za provođenje Javnog poziva.

(5) Uz prijavu na Javni poziv potrebno je priložiti dokaze o ispunjavanju općih i dodatnih uslova navedenih u članu 8. ovog Pravilnika (ukoliko kandidat ispunjava i dodatne uslove).

(6) Prijave na Javni poziv podnose se predajom na šalteru protokola u zgradi Općine Stari Grad Sarajevo ili putem pošte. Služba za privredu Općine Stari Grad Sarajevo će pozivati učesnike radi eventualne upotpune dokumentacije u toku trajanja Javnog poziva. Ukoliko učesnici i nakon datih uputa od strane nadležne Službe ne postupe po istim u toku trajanja Javnog poziva, prijave sa nepotpunom dokumentacijom neće se uzimati u razmatranje.

(7) Rok za podnošenje prijava na Javni poziv je petnaest (15) dana od dana objavljivanja Javnog poziva.

**Član 5.**

(1) Postupak za ostvarivanje prava učešća građana u Projektu provodi Komisija, koju Rješenjem imenuje Općinski načelnik.

(2) Komisija razmatra pristigle prijave, evidentira kandidate koji ispunjavaju uslove iz Javnog poziva, vrši uviđaj na licu mjesta te sačinjava rang listu na osnovu utvrđenih kriterija za bodovanje iz člana 8. Pravilnika, koju dostavlja Općinskom načelniku.

(3) Odluku o dodjeli plastenika sa dodatnom opremom i rasadnim materijalom za plastenik, na prijedlog Komisije, donosi Općinski načelnik.

(4) O rezultatima Javnog poziva kandidati će biti obaviješteni putem web stranice i oglasnih ploča Općine Stari Grad Sarajevo i mjesnih zajednica.

(5) Izabrani kandidati potpisuju Ugovor o dodjeli plastenika i dodatne opreme sa rasadnim materijalom za plastenik sa Općinom Stari Grad Sarajevo, čime se obavezuju na poštivanje odredbi istog.

**Član 6.**

Nosilac aktivnosti vezanih za realizaciju Projekta je Služba za privredu Općine Stari Grad Sarajevo.

**Član 7.**

(1) Izuzetno, Općinski načelnik može, na prijedlog nadležne općinske Službe za privredu, izvršiti dodjelu plastenika sa dodatnom opremom bez Javnog poziva, u opravdanim slučajevima za lica nižeg porodičnog standarda, koje nadležna Služba utvrđuje neposrednim uvidom na licu mjesta, kao i uvidom u dostavljenu dokumentaciju, a sve u skladu sa raspoloživim sredstvima u Budžetu.

(2) Dodjela plastenika na način propisan u stavu 1. ovog člana vrši se na osnovu posebne odluke koju Općinski načelnik donosi putem nadležne općinske Službe za privredu.

(3) Sa licima iz stava 1. ovog člana, Općina Stari Grad Sarajevo zaključuje Ugovor o dodjeli plastenika sa dodatnom opremom i rasadnim materijalom za plastenik, kojim će se regulisati prava i obaveze obje Ugovorne strane.

**IV. KRITERIJ I NAČIN BODOVANJA**

**Član 8.**

(1) Uslovi za utvrđivanje prava učešća kandidata za dodjelu plastenika i dodatne opreme sa rasadnim materijalom za plastenik u Projektu su:

1. **Opći uslovi:**
2. Da podnosilac zahtjeva ima mjesto prebivališta na području Općine Stari Grad Sarajevo,
3. Da je zakonski korisnik (vlasnik, posjednik, nosilac prava korištenja i drugo) minimum 50 m2, 100 m2 ili 200 m2 zemljišta na području Općine Stari Grad Sarajevo, zavisno od površine plastenika, a izuzetno i izvan područja Općine Stari Grad Sarajevo
4. Da je poljoprivredno zemljište pogodno za plasteničku proizvodnju, što utvrđuje Komisija na licu mjesta, u skladu sa pravilima struke (ravno zemljište ili veoma blagog nagiba, ne smije biti vlažno, sklono zabarivanju, dovoljna udaljenost od saobraćajnice i sl.)

# b) Dodatni uslovi:

1. Da je podnosilac zahtjeva nezaposlen (nalazi se na evidenciji JU "Služba za zapošljavanje

Kantona Sarajevo", Sarajevo) - **15 bodova**

2. Za svakog nezaposlenog punoljetnog člana porodičnog domaćinstva - **5 bodova**

3. Za svakog maloljetnog člana porodičnog domaćinstva - **2 boda**

4. Da je podnosilac zahtjeva penzioner - **10 bodova**

5. Da podnosilac zahtjeva ima priznat status demobilisanog borca (pribavlja se po

službenoj dužnosti) - **10 bodova**

6. Da podnosilac zahtjeva ima priznat status RVI (pribavlja se po službenoj dužnosti) - **10**

**bodova**

7. Status člana porodičnog domaćinstva demobilisanog borca ili RVI (pribavlja se po

službenoj dužnosti) - **5 bodova**

8. Da podnosilac zahtjeva ima status porodice šehida, poginulih, umrlih ili nestalih boraca

(pribavlja se po službenoj dužnosti) – **10 bodova**

9. Da podnosilac zahtjeva ima status civilne žrtve rata (pribavlja se po službenoj dužnosti) -

**5 bodova**

10. Status civilne žrtve rata člana porodičnog domaćinstva (pribavlja se po službenoj

dužnosti) - **3 boda**

11. Da podnosilac zahtjeva ima status neratnog invalida ili da je lice u stanju socijalne

potrebe (pribavlja se po službenoj dužnosti) - **10 bodova**

12. Da podnosilac zahtjeva ima priznat status logoraša (pribavlja se po službenoj dužnosti) -

**5 bodova**

13. Član porodičnog domaćinstva ima priznat status logoraša (pribavlja se po službenoj

dužnosti) - **3 boda**

14. Svaki član domaćinstva **- 3 boda**

15. Posjedovanje dokumenta o završenoj edukaciji u oblasti plasteničke proizvodnje – **5**

**bodova**

(2) U slučaju da kandidati kod bodovanja imaju isti broj bodova, prednost će imati onaj kandidat čiji je porodični standard niži ili čije je zemljište na području Općine Stari Grad Sarajevo ili koji u ranijem periodu nije ostvario pravo na dodjelu ili sufinansiranje nabavke plastenika iz budžetskih sredstava Općine Stari Grad Sarajevo, drugih nivoa vlasti ili na neki drugi način.

**V. PRIJELAZNE I ZAVRŠNE ODREDBE**

**Član 9.**

Ovaj Pravilnik stupa na snagu danom donošenja, a bit će objavljen na oglasnoj ploči i web stranici Općine Stari Grad Sarajevo.

**OPĆINSKI NAČELNIK**

**mr. Ibrahim Hadžibajrić**

Broj: 01-04-4-412/23

Sarajevo, 06.02.2023. godine